**Plungės smulkiojo verslo asociacija**

**ĮSTATAI**

**1. BENDROSIOS NUOSTATOS**

1.1. Plungės smulkiojo verslo asociacija (toliau – **Asociacija**) – ribotos civilinės atsakomybės viešasis juridinis asmuo, kurio pagrindinis tikslas – skatinti verslumą Plungėje, atstovauti ir ginti Asociacijos narių interesus, taip pat tenkinti kitus viešuosius interesus, susijusius su Asociacijos veiklos sritimi ir keliamais tikslais.

1.2. Asociacija veikia laikydamasi Lietuvos Respublikos Konstitucijos, Lietuvos Respublikos civilinio kodekso, Lietuvos Respublikos asociacijų bei kitų įstatymų, Vyriausybės nutarimų ir kitų teisės aktų, ir savo veiklą grindžia šiais Asociacijos įstatais.

1.3. Asociacija naudojasi visomis teisėmis, kurios yra jai suteiktos pagal galiojančius teisės aktus ir šiuos įstatus.

1.4. Asociacijos pavadinimas – Plungės smulkiojo verslo asociacija.

1.5. Asociacijos teisinė forma – asociacija.

1.6. Asociacijos veiklos laikotarpis neribojamas.

1.7. Asociacijos finansiniai metai sutampa su kalendoriniais metais.

**2. ASOCIACIJOS TIKSLAI IR uždaviniai**

2.1. Asociacijos veiklos sritis – Plungės smulkiųjų verslininkų profesinių žinių ugdymas, aktyvus dalyvavimas visuomeninėje ir socialinėje veikloje atstovaujant savo narių interesus, smulkaus verslo interesų atstovavimas ir jų gynimas valstybinėse ir vietos savivaldos institucijose, kitose įmonėse, įstaigose bei organizacijose.

2.2. Asociacijos uždaviniai:

2.2.1. skatinti ir remti Plungės smulkiojo verslo verslumą bei smulkiojo verslo dalyvavimą ekonominėje sferoje;

2.2.2. siekti lygių galimybių principo užtikrinimo versle, stiprinant Plungės smulkiojo verslo įtaką verslo savivaldoje;

2.2.3. dalijantis patirtimi ir keičiantis naudinga informacija stiprinti verslo tarpusavio bendradarbiavimą, partnerystę ir savitarpio pagalbą;

2.2.4. suteikti smulkiąjam verslui galimybę gilinti žinias įvairiose diskusijose, konferencijose, seminaruose bei apmokymuose;

2.2.5. skatinti narių pasitikėjimą savimi, kūrybiškumą, netradicinį mąstymą;

2.2.6. ieškoti naujų rinkos galimybių, t.y. orientuotis į verslo plėtrą ieškant naujų verslo ryšių;

2.2.7. atstovauti Asociacijos narių interesams įvairiose institucijose;

2.2.8. platinti informaciją Asociacijos narių tarpe apie įvairius verslo rengiamus susitikimus, konferencijas, seminarus;

2.2.9. siekti glaudaus bendradarbiavimo su panašaus pobūdžio asociacijomis bei dalyvauti įvairiuose projektuose.

2.2.10. dalyvauti vykdant ir/arba vykdyti projektus, skatinančius smulkiojo verslo verslumą, dalyvavimą priimant verslo sprendimus valstybės ir vietos savivaldos mastu.

2.3. Asociacijos veiklos rūšys:

2.3.1. projektų rengimas ir koordinavimas, gautos finansinės paramos šiems projektams koordinavimas;

2.3.2. paraiškų rengimas ir dalyvavimas ES struktūrinių fondų bei kitų organizacijų rengiamuose projektuose;

2.3.3. verslo renginių organizavimas;

2.3.4. konsultacinė verslo ir kito valdymo veikla;

2.3.5. užsakomųjų informacinių paslaugų veikla;

2.3.6. švietimas ir mokymai.

**3. ASOCIACIJOS NARIAI, JŲ TEISĖS IR PAREIGOS, naujų NARIŲ PRIĖMIMAS, išstojimas ir pašalinimas**

3.1. Asociacijos nariais gali būti 18 metų sulaukę veiksnūs fiziniai asmenys, vykdantys individualią veiklą Plungės rajone, taip pat juridiniai asmenys, kurių buveinė ir/arba faktinės veiklos vieta yra Plungės rajone, sutinkantys siekti Asociacijos tikslų įgyvendinimo, aktyviai dalyvauti Asociacijos veikloje bei laikytis Asociacijos įstatų. Sprendimą dėl naujų narių priėmimo ir pašalinimo šiuose įstatuose numatytais atvejais priima Asociacijos valdyba. Valdyba turi teisę nepriimti asmens į Asociaciją, jeigu asmuo turi priešingų Asociacijos veiklai interesų ir/arba asmens veikla yra nesuderinama su Asociacijos veiklos tikslais ir/ar uždaviniais. Minimalus Asociacijos narių skaičius yra trys.

3.2. Fizinis arba juridinis asmuo, norintis tapti nariu, privalo pateikti Asociacijos valdybai prašymą dėl įstojimo į Asociaciją, raštu atsakyti į Asociacijos valdybos pateiktą klausimyną bei sumokėti visuotinio narių susirinkimo nustatyto dydžio stojamąjį ir nario mokesčius. Apie valdybos priimtą sprendimą asmuo informuojamas raštu asmens nurodytu elektroninio pašto adresu per penkias darbo dienas nuo valdybos sprendimo priėmimo dienos. Jeigu valdyba priima sprendimą nepriimti asmens į Asociaciją, asmens sumokėti stojamasis ir nario mokesčiai grąžinami ne vėliau kaip per 7 dienas nuo valdybos sprendimo priėmimo dienos.

3.3. Asociacijos narys turi teisę:

3.3.1. dalyvauti ir balsuoti Asociacijos narių susirinkimuose;

3.3.2. naudotis Asociacijos teikiamomis paslaugomis;

3.3.3. susipažinti su Asociacijos dokumentais ir gauti visą Asociacijos turimą informaciją apie jos veiklą;

3.3.4. bet kada išstoti iš Asociacijos pateikęs valdybai prašymą;

3.3.5. nemokamai arba išskirtinėmis sąlygomis dalyvauti Asociacijos organizuojamuose arba dalinai finansuojamuose projektuose, organizuojamuose renginiuose;

3.3.6. nemokamai arba išskirtinėmis sąlygomis dalyvauti Lietuvoje arba užsienio šalyse vykdomose verslo misijose, kurių dalyvė yra Asociacija;

3.3.7. pasisakyti ir balsuoti renkant Asociacijos valdybą, siūlyti kandidatus ir, jei narys yra fizinis asmuo, būti pasiūlytas kandidatuoti į Asociacijos valdybą ir būti išrinktas Asociacijos valdybos nariu;

3.3.8. naudotis kitomis teisėmis, numatytomis Lietuvos Respublikos įstatymuose, kituose teisės aktuose bei šiuose įstatuose.

3.4. Asociacijos narys privalo:

3.4.1. laikytis Asociacijos įstatų;

3.4.2. laikytis verslo etikos principų;

3.4.3. laiku mokėti nario mokestį ir nustatytus tikslinius įnašus;

3.4.4. vykdyti visuotinio Asociacijos narių susirinkimo bei valdybos nutarimus ir sprendimus;

3.4.5. aktyviai dalyvauti Asociacijos veikloje bei renginiuose, ginti Asociacijos interesus;

3.4.6. dalyvauti visuotiniuose Asociacijos narių susirinkimuose ir bent kartą į metus nuvykti į kitų organizacijų, institucijų susirinkimus arba organizuojamus renginius Asociacijai ir jos nariams aktualiais klausimais;

3.4.7. saugoti Asociacijos ir jos narių komercines paslaptis;

3.4.8. nevykdyti priešiškos Asociacijos tikslams veiklos, vykdyti sutartinius įsipareigojimus Asociacijai ir jos nariams;

3.4.9. pasikeitus stojimo pareiškime nurodytiems rekvizitams (elektroninio pašto adresui, gyvenamosios / buveinės vietos adresui, telefono numeriui ir kt.) nedelsiant, bet ne vėliau kaip per 3 dienas, apie tai pranešti Asociacijos valdybai.

3.5. Asociacijos narys turi teisę išstoti iš Asociacijos, prieš 1 mėnesį raštu įspėjęs Asociacijos valdybą. Jeigu dėl nario išstojimo Asociacija negali vykdyti savo įsipareigojimų, išstojantis Asociacijos narys privalo kompensuoti Asociacijai nuostolius arba baigti vykdyti savo įsipareigojimus.

3.6. Asociacijos narys gali būti pašalintas iš Asociacijos, jeigu valdyba balsų dauguma priėmė dėl to nutarimą. Asociacijos narys gali būti pašalintas iš Asociacijos, jeigu:

3.6.1. narys nesilaiko Asociacijos įstatų reikalavimų, nevykdo visuotinio Asociacijos narių susirinkimo, valdybos sprendimų ir/arba nutarimų;

3.6.2. narys nemoka nario mokesčio;

3.6.3. narys, pasinaudodamas iš Asociacijos gauta informacija, sudarė sandorius, padariusius nuostolių Asociacijai ir/arba kitiems Asociacijos nariams;

3.6.4. narys nesilaiko verslo etikos principų; perdavė Asociacijos ar Asociacijos narių komercines paslaptis kitiems asmenims;

3.6.5. narys nevykdo sutartinių įsipareigojimų Asociacijai ir/arba jos nariams;

3.6.6. narys vykdo priešišką Asociacijos tikslams veiklą;

3.6.7. per metus praleido daugiau nei 50 proc. visuotinių Asociacijos narių susirinkimų.

3.7. Išstoję ar pašalinti nariai neturi teisės į Asociacijos turto dalį. Sumokėti stojamasis įnašas ir nario mokesčiai negrąžinami. Atsiskaitymai pagal Asociacijos ir jos narių tarpusavio sutartinius įsipareigojimus sprendžiami sutartyse nustatyta tvarka.

**4. Stojamųjų įnašų ir nario mokesčių mokėjimo tvarka**

4.1. Stojamųjų įnašų ir nario mokesčių dydis, jų mokėjimo tvarka yra atskirai patvirtinama visuotiniame Asociacijos narių susirinkime.

**5. ASOCIACIJOS valdymo ORGANAI**

5.1. Asociacija įgyja civilines teises, prisiima civilines pareigas ir jas įgyvendina per savo valdymo organus.

5.2. Asociacijos valdymo organai yra:

1) visuotinis narių susirinkimas;

2) kolegialus valdymo organas – valdyba.

5.3. Asociacijos valdymo organai privalo veikti tik Asociacijos ir jos narių naudai. Asociacijos valdymo organai neturi teisės priimti sprendimų ar atlikti veiksmų, kurie pažeistų Asociacijos įstatus ar būtų priešingi įstatuose nurodytiems Asociacijos tikslams.

**6. VISUOTINIS NARIŲ SUSIRINKIMAS**

6.1. Visuotinis narių susirinkimas:

6.1.1. keičia Asociacijos įstatus;

6.1.2. skiria (renka) ir atšaukia Asociacijos valdybos narius ir valdybos pirmininką, tvirtina reikalavimus kandidatams į valdybos narius;

6.1.3. nustato Asociacijos narių stojamųjų įnašų dydį ir narių mokesčių dydį, jų mokėjimo tvarką;

6.1.4. tvirtina Asociacijos metinę finansinę atskaitomybę;

6.1.5. priima sprendimą dėl Asociacijos pertvarkymo ar pabaigos (reorganizavimo ar likvidavimo).

6.2. Visuotinis narių susirinkimas sprendžia ir kitus klausimus, jei pagal Lietuvos Respublikos asociacijų įstatymą ir šiuos įstatus tai nepriskirta valdybos kompetencijai ir jei pagal esmę tai nėra jos funkcijos.

6.3. Visuotinis narių susirinkimas neturi teisės pavesti valdybai spręsti visuotinio narių susirinkimo kompetencijai priklausančių klausimų.

6.4. Visuotiniame narių susirinkime sprendžiamojo balso teisę turi visi Asociacijos nariai. Vienas narys visuotiniame narių susirinkime turi vieną balsą.

6.5. Visuotinis narių susirinkimas šaukiamas valdybos pirmininko sprendimu arba ne mažiau kaip 1/3 Asociacijos narių iniciatyva, apie šaukiamą susirinkimą informuojant narius pasirašytinai arba elektroniniu paštu ne vėliau kaip likus 5 dienoms iki šaukiamo susirinkimo.

6.6. Visuotinis narių susirinkimas gali priimti sprendimus, kai jame dalyvauja daugiau kaip 1/2 Asociacijos narių. Visuotinio narių susirinkimo sprendimas, išskyrus sprendimus keisti Asociacijos įstatus ir priimti sprendimą dėl Asociacijos pertvarkymo ar pabaigos, laikomas priimtu, kai už jį gauta daugiau balsavimo metu dalyvaujančių narių balsų „už“ negu „prieš“. Sprendimams keisti Asociacijos įstatus ir priimti sprendimą dėl Asociacijos pertvarkymo ar pabaigos priimti reikia ne mažiau kaip 2/3 susirinkime dalyvaujančių asociacijos narių balsų.

6.7. Asociacijos nariai darbotvarkės klausimais turi teisę balsuoti iš anksto raštu, elektroniniu paštu Asociacijai pateikdami užpildytą balsavimo raštu biuletenį iki susirinkimo pradžios.

6.8. Jeigu visuotiniame narių susirinkime nėra kvorumo, per 10 dienų turi būti šaukiamas pakartotinis visuotinis narių susirinkimas, kuris turi teisę priimti sprendimus neįvykusio susirinkimo darbotvarkės klausimais, nesvarbu, kiek susirinkime dalyvavo Asociacijos narių.

6.9. Asociacijos visuotinis narių susirinkimas gali būti šaukiamas teismo sprendimu, jei jis nebuvo sušauktas šiuose įstatuose nustatyta tvarka ir dėl to į teismą kreipėsi Asociacijos narys.

**7. ASOCIACIJOS VALDYBA**

7.1. Valdyba yra kolegialus Asociacijos valdymo organas ir susideda iš 5 (penkių) valdybos narių, kurie renkami iš Asociacijos narių pasiūlytų fizinių asmenų (kiekvienas narys turi teisę siūlyti 1 fizinio asmens kandidatūrą) 2 (dviejų) metų kadencijai.

7.2. Valdybos nariui negalint eiti savo pareigų arba atsistatydinus, artimiausio visuotinio narių susirinkimo metu turi būti renkamas naujas narys esamai vietai užimti. Naujo nario kadencija baigiasi su esamos valdybos kadencijos pabaiga.

7.3. Valdybos nario įgaliojimai baigiasi visuotiniam narių susirinkimui atšaukus valdybos narį arba pastarajam parašius atsistatydinimo pareiškimą nuo pareiškime nurodytos datos. Atsistatydinimo pareiškimas pateikiamas valdybos pirmininkui ne vėliau kaip likus 15 dienų iki pageidaujamo atsistatydinimo dienos.

7.4. Valdybai vadovauja valdybos pirmininkas (Asociacijos prezidentas), kurį tiesiogiai iš išrinktų valdybos narių išrenka visuotinis narių susirinkimas.

7.5. Valdyba savo veikloje vadovaujasi Lietuvos Respublikos teisės aktais, šiais įstatais ir pirmajame valdybos posėdyje patvirtintu valdybos darbo reglamentu.

7.6. Valdyba rengia Asociacijos metinę veiklos strategiją, metinę veiklos ataskaitą ir metinę finansinę atskaitomybę, bei pateikia tvirtinti visuotiniame narių susirinkime.

7.7. Valdybos pirmininkas šaukia visuotinį narių susirinkimą ir yra atsakingas už tai, kad visuotinis narių susirinkimas būtų sušauktas tinkamai ir laiku, o Asociacijos nariams būtų pateikta visa šaukiamam narių susirinkimui reikalinga informacija bei dokumentai.

7.8. Valdyba priima į Asociaciją naujus narius, taip pat tenkina jų prašymus išstoti iš Asociacijos ir priima sprendimus dėl Asociacijos narių pašalinimo.

7.9. Valdyba tvirtina Asociacijos administracijos struktūrą, priima ir atleidžia iš darbo darbuotojus, sudaro su jais darbo sutartis, nustato jų funkcijas ir atlyginimą.

7.10. Valdyba priima sprendimus dėl kitų juridinių asmenų steigimo ar dėl tapimo kitų juridinių asmenų dalyviu, taip pat priima sprendimus dėl stojimo į tarptautines organizacijas.

7.11. Valdyba atlieka kitas funkcijas, kurios savo esme nėra priskirtos visuotinio narių susirinkimo kompetencijai.

7.12. Valdybos posėdis laikomas teisėtu, kai jame dalyvauja daugiau kaip pusė jos narių. Sprendimai priimami paprasta balsų dauguma. Kiekvienas valdybos narys turi po vieną balsą. Balsams pasiskirsčius po lygiai, lemia Valdybos pirmininko balsas. Valdybos posėdžiai privalo būti protokoluojami. Pritarus daugiau nei pusei valdybos narių, valdybos posėdžiai gali vykti telefoninės ar video konferencijos būdu.

7.13. Valdybos pirmininkas veikia Asociacijos vardu santykiuose su trečiaisiais asmenimis be atskiro rašytinio įgaliojimo.

**8. ASOCIACIJOS LĖŠOS IR PAJAMOS**

8.1. Asociacija turi teisę teikti ir gauti paramą bei teikti labdarą.

8.2. Asociacijos lėšas ir pajamas sudaro:

8.2.1. Asociacijos narių sumokėti nario ir stojimo mokesčiai bei tikslinės įmokos;

8.2.2. 2% pajamų mokesčio dalis - parama;

8.2.3. lėšos gautos kaip parama ar dovana;

8.2.4. ES struktūrinių fondų lėšos;

8.2.5. pajamos gautos už Asociacijos narių vykdomą veiklą, susijusią su Asociacijos tikslais ir jos veiklos sritimi.

8.2.6. Kitos teisėtai įgytos lėšos bei pajamos.

8.3. Valdyba koordinuoja Asociacijos finansinius išteklius.

8.4. Asociacijos lėšos ir pajamos naudojamos šiuose įstatuose nurodytiems tikslams, Asociacijos darbuotojų darbo apmokėjimui, Asociacijos turtui įsigyti ir veiklos išlaidoms padengti.

8.5. Asociacijos turto, lėšų ir pajamų naudojimo ir disponavimo apribojimus nustato įstatymai.

**9. DOKUMENTŲ IR KITOS INFORMACIJOS APIE ASOCIACIJOS VEIKLĄ PATEIKIMO NARIAMS TVARKA**

9.1. Dokumentų ir kitos informacijos apie Asociacijos veiklą pateikimo nariams tvarką tvirtina valdyba atskiru dokumentu.

**10. viešų PRANEŠIMŲ PASKELBIMO TVARKA**

10.1. Už Asociacijos viešos informacijos paskelbimą teisės aktų nustatyta tvarka ir terminais atsakinga Asociacijos valdyba.

10.2. Asociacijos pranešimai ir skelbimai, kurie pagal įstatymus ir šiuos įstatus turi būti paskelbti viešai, skelbiami VĮ Registrų centras leidžiamame elektroniniame leidinyje „Juridinių asmenų vieši pranešimai“ ir Asociacijos tinklalapyje, jeigu Asociacija tokį turi.

**11. Asociacijos pertvarkymo ir pabaigos ypatumai**

11.1. Asociacija pertvarkoma, pasibaigia (reorganizuojama ar likviduojama) Civilinio kodekso nustatyta tvarka.

11.2. Vienu metu Asociacija negali būti ir reorganizuojama, ir pertvarkoma.

11.3. Jeigu Asociacijoje liko mažiau negu trys nariai, per trisdešimt dienų apie tokį narių sumažėjimą Asociacija turi pranešti juridinių asmenų registrui Juridinių asmenų registro nuostatų nustatyta tvarka.

11.4. Likęs Asociacijos turtas ir lėšos, įstatymų nustatyta tvarka patenkinus visus kreditorių reikalavimus ir Asociacijos narių reikalavimus dėl asociacijos turto dalies, neviršijančios nario stojamojo įnašo ar mokesčio, iki Asociacijos išregistravimo iš juridinių asmenų registro perduodami kitam ar kitiems viešiesiems juridiniams asmenims, kuriuos nustato visuotinis narių susirinkimas ar teismas, priėmę sprendimą likviduoti Asociaciją.

Plungė, du tūkstančiai devynioliktųjų metų birželio tryliktoji diena

Įgaliotas asmuo Tomas Balsys